
A N U N Ț



Primăria Municipiului Buzău, cu sediul în Municipiul Buzău, Piața Dacia nr. 1, județul Buzău, declanșează procedura de recrutare și selecție pentru ocuparea unor posturi contractuale, pe perioadă determinată, înființate în afara organigramei, în cadrul proiectului „Creșterea mobilității urbane prin realizarea unui hub de transport și autobază”, cod SMIS 339587, în condițiile Legii nr. 53/2003 – Codul muncii, republicată, cu modificările și completările ulterioare și a prevederile Procedurii interne de recrutare și selecție pentru ocuparea posturilor contractuale înființate în afara organigramei în vederea implementării proiectelor finanțate din fonduri europene nerambursabile derulate de Municipiul Buzău, aprobată prin Dispoziția Primarului Municipiului Buzău nr. 424/24.09.2026.

Denumire proiect: „Creșterea mobilității urbane prin realizarea unui hub de transport și autobază”;

Programul de finanțare: Programul Regional Sud-Est 2021-2027

Apelul de proiecte: Apel: PRSE/3.1/1.1/1/2023 - Reducerea emisiilor de carbon în municipiile reședință de județ bazată pe planurile de mobilitate urbană durabilă

Contractul de finanțare nr.: 344/29.04.2026

Cod proiect/SMIS: 339587

Beneficiar: Primăria Municipiului Buzău

Perioada de implementare a proiectului:.29.04.2026 – 29.01.2029

I. POSTURILE SCOASE LA CONCURS
   Posturile sunt înființate în afara organigramei, exclusiv pentru implementarea proiectului menționat în prezentul anunț, în condițiile prevăzute de legislația aplicabilă și de documentele proiectului. Contractele individuale de muncă se încheie pe perioadă determinată, pentru perioada stabilită în raport cu durata proiectului și/sau cu perioada pentru care este necesară ocuparea posturilor, în limitele aprobate prin documentele proiectului și actele administrative aplicabile.
· Inginer Responsabil Tehnic – Construcții Civile și Structuri;
· Inginer Responsabil Tehnic – Drumuri, Platforme și Amenajări Exterioare;
· Inginer Responsabil Tehnic – Lucrări Electrice, Instalații și Infrastructură de  Reîncărcare.




II. CONDIȚII GENERALE DE PARTICIPARE
        Candidații trebuie să îndeplinească condițiile prevăzute de Legea nr. 53/2003 - Codul muncii, republicată, cu modificările şi completările, prevederile art. 15 din H.G. nr. 1336/2022, coroborate cu prevederile art. 542 alin. (1) şi (2) din O.U.G. nr. 57/2019 privind Codul administrativ, cu modificările şi completările ulterioare:
a) are cetățenia română sau cetățenia unui alt stat membru al Uniunii Europene, a unui stat parte la Acordul privind Spațiul Economic European (SEE) sau cetățenia Confederației Elvețiene;
b) cunoaște limba română, scris și vorbit;
c) are capacitate de muncă în conformitate cu prevederile Legii nr. 53/2003 - Codul muncii, republicată, cu modificările și completările ulterioare;
d) are o stare de sănătate corespunzătoare postului pentru care candidează, atestată pe baza adeverinței medicale eliberate de medicul de familie sau de unitățile sanitare abilitate; 
e) îndeplinește condițiile de studii, de vechime în specialitate și, după caz, alte condiții specifice potrivit cerințelor postului scos la concurs;
f) nu a fost condamnată definitiv pentru săvârșirea unei infracțiuni contra securității naționale, contra autorității, contra umanității, infracțiuni de corupție sau de serviciu, infracțiuni de fals ori contra înfăptuirii justiției, infracțiuni săvârșite cu intenție care ar face o persoană candidată la post incompatibilă cu exercitarea funcției contractuale pentru care candidează, cu excepția situației în care a intervenit reabilitarea;
g) nu execută o pedeapsă complementară prin care i-a fost interzisă exercitarea dreptului de a ocupa funcția, de a exercita profesia sau meseria ori de a desfășura activitatea de care s-a folosit pentru săvârșirea infracțiunii sau față de aceasta nu s-a luat măsura de siguranță a interzicerii ocupării unei funcții sau a exercitării unei profesii;
h) nu a comis infracțiunile prevăzute la art. 1 alin. (2) din Legea nr. 118/2019 privind Registrul național automatizat cu privire la persoanele care au comis infracțiuni sexuale, de exploatare a unor persoane sau asupra minorilor, precum și pentru completarea Legii nr. 76/2008 privind organizarea și funcționarea Sistemului Național de Date Genetice Judiciare, cu modificările ulterioare, pentru domeniile prevăzute la art. 35 alin. (1) lit. h).

III. CONDIȚII SPECIFICE DE PARTICIPARE
·   Inginer Responsabil Tehnic – Construcții Civile și Structuri
· studii universitare absolvite cu diplomă de licență/diplomă de inginer. 
      Specializare: Construcții Civile, Industriale și Agricole sau Structuri ori    specializări înrudite (ex: Rezistența Materialelor și Structuri, Inginerie Urbană și Dezvoltare Regională etc.)
·  minimum 3 ani vechime în specialitatea studiilor absolvite.
·   Inginer Responsabil Tehnic – Drumuri, Platforme și Amenajări Exterioare 
· studii universitare absolvite cu diplomă de licență/diplomă de inginer.
Specializare: Căi Ferate, Drumuri și Poduri sau Construcții Civile, Industriale și Agricole cu competențe demonstrabile în domeniul lucrărilor rutiere, ori specializări înrudite (ex: Inginerie Civilă, Inginerie Urbană);
· minimum 3 ani vechime în specialitatea studiilor absolvite.





· Inginer Responsabil Tehnic – Lucrări Electrice, Instalații și Infrastructură de  Reîncărcare
· studii universitare absolvite cu diplomă de licență/diplomă de inginer 
    Specializare: Electrotehnică sau Electroenergetică ori specializări înrudite (ex.: Sisteme Electrice de Putere, Instalații pentru Construcții cu profil electric, Inginerie Electrică și Automatizări, electromecanică, energetică și tehnologii de mediu) în cadrul unei facultăți de profil;
· minimum 3 ani vechime în specialitatea studiilor absolvite.
Competențe esențiale pentru posturile de Inginer:
· înțelegerea documentației tehnico-economice a proiectului;
· monitorizarea execuției lucrărilor în teren și corelarea cu proiectul tehnic;
· verificarea și avizarea situațiilor de lucrări;
· participarea la recepția lucrărilor și la evaluarea ofertelor în cadrul procedurilor de atribuire și gestionarea raporturilor contractuale cu antreprenorul în cadrul unui contract de achiziție publică finanțată din fonduri europene.

IV. DOCUMENTELE NECESARE PENTRU ÎNSCRIERE
  În vederea participării la procedura de recrutare și selecție, candidații depun un dosar care va conține, în mod obligatoriu, următoarele documente:
a) formular de înscriere la concurs 
b) copia actului de identitate sau orice alt document care atestă identitatea, potrivit legii, aflate în termen de valabilitate;
c) copia certificatului de căsătorie sau a altui document prin care s-a realizat schimbarea de nume, după caz;
d) copiile documentelor care atestă nivelul studiilor și ale altor acte care atestă efectuarea unor specializări, precum și copiile documentelor care atestă îndeplinirea condițiilor specifice ale postului solicitate de autoritatea sau instituția publică;
e) copia carnetului de muncă, a adeverinței eliberate de angajator pentru perioada lucrată, care să ateste vechimea în muncă și în specialitatea studiilor solicitate pentru ocuparea postului;
f) certificat de cazier judiciar sau, după caz, extrasul de pe cazierul judiciar;
g) adeverință medicală care să ateste starea de sănătate corespunzătoare, eliberată de către medicul de familie al candidatului sau de către unitățile sanitare abilitate cu cel mult 6 luni anterior derulării concursului;
h) curriculum vitae, model comun european.
i) Declarație privind prelucrarea datelor cu caracter personal.

 Toate documentele vor fi prezentate și în original în vederea verificării conformității copiilor cu acestea, de către secretarul comisiei de recrutare și selecție.
  Dosarele care nu conțin toate documentele obligatorii sau din cuprinsul cărora nu rezultă îndeplinirea condițiilor de participare prevăzute în prezentul anunț vor fi declarate RESPINS.
  Depunerea unui dosar incomplet nu poate fi remediată după expirarea termenului de depunere a dosarelor, cu excepția situațiilor în care legislația aplicabilă prevede în mod expres altfel.


V. ATRIBUȚIILE POSTULUI
  Principalele atribuții aferente posturilor sunt următoarele:

1. Inginer Responsabil Tehnic UIP - Constructii Civile si Structuri
Poziționare în cadrul UIP și obiectul activității:
Asigură managementul tehnic al componentelor de construcții civile ale proiectului (clädirile C1-C8: terminal intermodal, parcare Park&Ride, dispecerat, atelier ITP, clădire administrativă, stație carburanți, spălătorie, copertine) din perspectiva beneficiarului, urmarind ca execuția să se desfășoare conform proiectului tehnic aprobat, în termenele contractate și cu respectarea standardelor de calitate asumate prin contractul de finanțare PRSE/3.1/1.1/1/2023.
Principalele atribuții:
· Monitorizarea și supervizarea execuției lucrărilor de construcții civile (structuri de rezistență, fundații, planșee, zidării, învelitori, finisaje interioare și exterioare), din perspectiva UIP, verificarea încadrării în graficul de execuție aprobat și semnalarea abaterilor față de termenele contractate;
· Menținerea unei comunicări permanente cu antreprenorul general, cu proiectantul de construcții civile și cu dirigintele de șantier atestat pe subdomeniile de construcții/supervizorul, în vederea obținerii informațiilor și documentelor necesare, identificării timpurii a riscurilor și dificultăților tehnice în execuție, precum și formulării de propuneri de soluții și măsuri corective, pe care le supune aprobării managerului de proiect;
· Propunerea și organizarea de întâlniri de lucru cu antreprenorul, proiectantul și dirigintele de șantier/supervizorul, pentru analizarea progresului lucrărilor de construcții civile, clarificarea problemelor tehnice apărute și urmărirea implementării soluțiilor agreate;
· Verificarea conformității tehnice a lucrărilor de construcții civile executate în raport cu Proiectul Tehnic aprobat, cu detaliile de execuție, cu specificațiile tehnice din documentația de atribuire și cu prevederile contractului de finanțare; semnalarea neconcordanțelor și urmărirea remedierii acestora;
· Verificarea și avizarea situațiilor de lucrări pentru componentele de construcții civile, din perspectiva UIP, respectiv verificarea corelării cantităților din situațiile de lucrări cu cantitățile prevăzute în Proiectul Tehnic și cu stadiul fizic real constatat pe șantier, înainte de transmiterea acestora către dirigintele de șantier/supervizor pentru certificare și către compartimentul financiar pentru plată;
· Participarea la recepția la terminarea lucrărilor și la recepția finală pentru componentele de construcții civile, în calitate de reprezentant al beneficiarului în comisia de recepție, precum și întocmirea documentelor specifice recepției aferente acestei categorii de lucrări;
· Urmărirea îndeplinirii obligațiilor contractuale ale antreprenorului referitoare la calitatea materialelor de construcții, la procedurile de execuție și la documentația de calitate (PCC, proceduri de execuție, buletine de încercări), precum și verificarea transmiterii acestora de către dirigintele de șantier și a păstrării lor în dosarul tehnic al investiției;
· Menținerea legăturii cu instituțiile implicate în derularea proiectului, în ceea ce privește componentele de construcții civile, respectiv Inspectoratul de Stat în Construcții (ISC), Inspectoratul Județean în Construcții, proiectantul și verificatorul tehnic de proiecte atestat, în vederea obținerii avizelor, clarificărilor sau autorizațiilor suplimentare, dacă este cazul;




· Participarea la elaborarea rapoartelor de progres ale proiectului transmise către ADR Sud-Est (AM PRSE), prin furnizarea informațiilor privind stadiul fizic al lucrărilor de construcții civile, indicatorii de etapă atinși, cantitățile de lucrări executate și alte informații tehnice relevante necesare raportării;
· Raportarea lunară către managerul de proiect a gradului de implementare a activităților de construcții civile, cu semnalarea aspectelor care ar putea afecta calendarul de execuție sau indicatorii de etapă asumați prin Planul de Monitorizare al proiectului;Întocmirea raportului lunar de activitate (timesheet) și supunerea acestuia spre aprobare managerului de proiect, în vederea includerii în raportul de progres al proiectului și transmiterii către ADR Sud-Est;
· Menținerea unei comunicări permanente cu ceilalți membri ai UIP (Inginer Responsabil Tehnic – Drumuri, Inginer Responsabil Tehnic – Instalații Electrice, Manager de Proiect, Manager Financiar, Responsabil Achiziții), pentru asigurarea coerenței tehnice și administrative a implementării proiectului;
· Asigurarea și urmărirea arhivării documentației tehnice aferente componentelor de construcții civile ale proiectului (situații de lucrări, procese-verbale de recepție, corespondență tehnică, note de constatare, note de renunțare/suplimentare de lucrări), în conformitate cu procedura de arhivare a ADR Sud-Est și cu regulile Programului Regional Sud-Est 2021–2027;
· Identificarea și semnalarea oricăror modificări tehnice față de proiectul aprobat (note de renunțare la lucrări, lucrări suplimentare, dispoziții de șantier cu impact valoric) și inițierea procedurilor necesare pentru aprobarea acestora de către AM PRSE, în colaborare cu managerul de proiect și responsabilul cu achizițiile publice.

2. Inginer Responsabil Tehnic – Drumuri, Platforme și Amenajări Exterioare

Poziționare în cadrul UIP și obiectul activității:
Asigură managementul tehnic al componentelor de infrastructură rutieră și amenajări exterioare ale proiectului (platforme de circulație și staționare pentru autobuze, căi de acces auto, trotuare, piste ciclabile, terasamente, sisteme de scurgere a apelor pluviale, marcaje și semnalistică), din perspectiva beneficiarului, urmărind ca execuția să se desfășoare conform Proiectului Tehnic aprobat, în termenele contractate și cu respectarea standardelor de calitate și a indicatorilor de etapă asumați prin contractul de finanțare PRSE/3.1/1.1/1/2023.

      Principalele atribuții:
· Monitorizarea și supervizarea execuției lucrărilor de drumuri și platforme (platforme de circulație și staționare pentru vehicule grele de transport public, căi de acces auto, trotuare, piste ciclabile, terasamente generale, rigole, guri de scurgere, rețele pluviale, marcaje rutiere, semnalistică verticală), din perspectiva UIP, verificarea încadrării în graficul de execuție aprobat și semnalarea abaterilor;
·  Menținerea unei comunicări permanente cu antreprenorul, cu proiectantul rutier și cu dirigintele de șantier atestat pe subdomeniile drumuri/lucrări de artă/supervizor, în vederea obținerii informațiilor și documentelor necesare, identificării timpurii a riscurilor (inclusiv riscuri geotehnice, de trafic și de interferență cu rețele existente), formulării de propuneri de soluții și măsuri corective, pe care le supune aprobării managerului de proiect;


· Propunerea și organizarea de întâlniri de lucru cu antreprenorul, proiectantul rutier și dirigintele de șantier/supervizorul, pentru analizarea progresului lucrărilor de drumuri și platforme, clarificarea problemelor tehnice apărute (inclusiv probleme de compactare, de încadrare a nivelmentului sau de modificare a pantelor de scurgere) și urmărirea implementării soluțiilor agreate;
· Verificarea conformității tehnice a lucrărilor de drumuri și platforme executate în raport cu Proiectul Tehnic aprobat, cu profilele transversale tip, cu specificațiile tehnice privind structurile rutiere și cu prevederile contractului de finanțare; semnalarea neconcordanțelor și urmărirea remedierii acestora;
· Verificarea și avizarea situațiilor de lucrări pentru componentele de drumuri, platforme și amenajări exterioare, din perspectiva UIP (corelarea cantităților cu Proiectul Tehnic și cu stadiul fizic real), înainte de transmiterea acestora către dirigintele de șantier pentru certificare și către compartimentul financiar pentru plată;
· Urmărirea realizării corecte a terasamentelor și a sistemelor rutiere, strat cu strat, pe baza documentelor transmise de dirigintele de șantier (procese-verbale de recepție calitativă pentru straturile ascunse, buletine de încercări de laborator privind gradul de compactare, conținutul de bitum, indicele CBR), cu semnalarea către managerul de proiect a oricăror neconformități;
· Participarea la recepția la terminarea lucrărilor și la recepția finală pentru componentele de drumuri, platforme și amenajări exterioare, în calitate de reprezentant al beneficiarului în comisia de recepție; întocmirea documentelor specifice recepției aferente acestei categorii de lucrări;
· Menținerea legăturii cu instituțiile implicate în ceea ce privește componentele rutiere: Poliția Rutieră (pentru aprobarea marcajelor și a semnalisticii în incintă), administratorii drumurilor publice adiacente (Primăria Municipiului Buzău – Serviciul Drumuri, CNAIR pentru accesele la drumuri naționale, dacă este cazul), în vederea obținerii acordurilor necesare;
· Participarea la elaborarea rapoartelor de progres ale proiectului transmise către ADR Sud-Est, prin furnizarea informațiilor cu privire la stadiul fizic al lucrărilor de drumuri și platforme, suprafețele executate, indicatorii de etapă atinși și alte informații tehnice relevante;
· Raportarea lunară către managerul de proiect a gradului de implementare a lucrărilor de drumuri și platforme, cu semnalarea aspectelor care ar putea afecta calendarul de execuție, inclusiv eventualele interferențe cu utilitățile existente sau modificări geotehnice neprevăzute;
· Întocmirea raportului lunar de activitate (timesheet) și supunerea acestuia spre aprobare managerului de proiect, în vederea includerii în raportul de progres al proiectului;
· Menținerea unei comunicări permanente cu ceilalți membri ai UIP, pentru asigurarea coerenței tehnice a implementării, în special cu Inginerul Responsabil Tehnic – Instalații Electrice, în ceea ce privește coordonarea săpăturilor pentru rețelele edilitare exterioare cu lucrările de platformă;
· Asigurarea și urmărirea arhivării documentației tehnice aferente lucrărilor de drumuri, platforme și amenajări exterioare (situații de lucrări, procese-verbale de recepție, buletine de laborator, corespondență tehnică), în conformitate cu procedura de arhivare a ADR Sud-Est și cu regulile Programului Regional Sud-Est 2021–2027;
· Identificarea și semnalarea oricăror modificări tehnice față de proiectul aprobat (note de renunțare, lucrări suplimentare, dispoziții de șantier cu impact valoric pentru componentele rutiere) și inițierea procedurilor necesare pentru aprobarea acestora de către AM PRSE, în colaborare cu managerul de proiect.

3. Inginer Responsabil Tehnic – Lucrări Electrice, Instalații și Infrastructură de  Reîncărcare
Poziționare în cadrul UIP și obiectul activității:
Asigură managementul tehnic al componentelor de instalații electrice, instalații tehnice (HVAC, sanitare, termice) și infrastructură de reîncărcare pentru autobuze electrice ale proiectului, din perspectiva beneficiarului, urmărind ca execuția să se desfășoare conform Proiectului Tehnic aprobat, în termenele contractate și cu respectarea standardelor de calitate și a indicatorilor de etapă asumați prin contractul de finanțare PRSE/3.1/1.1/1/2023.
Componentele aferente acestei poziții includ: instalații electrice de joasă tensiune (forță și iluminat interior/exterior), stații de reîncărcare rapidă și lentă pentru autobuze electrice (C8), sisteme fotovoltaice, tablouri electrice, sisteme SCADA pentru gestiunea flotei, instalații HVAC (C4, C5, C7), instalații sanitare și rețele edilitare exterioare (apă, canalizare, gaze, telecomunicații).
Principalele atribuții:
· Monitorizarea și supervizarea execuției lucrărilor de instalații electrice, a infrastructurii de reîncărcare pentru autobuze electrice, a instalațiilor HVAC, a instalațiilor sanitare și a rețelelor edilitare exterioare, din perspectiva UIP, verificarea încadrării în graficul de execuție aprobat și semnalarea abaterilor față de termenele contractate;
· Menținerea unei comunicări permanente cu antreprenorul, cu proiectantul de instalații electrice/HVAC/sanitare, cu dirigintele de șantier atestat pe subdomeniile instalații electrice/supervizorul, precum și cu furnizorii de utilități (operatorul de distribuție a energiei electrice, distribuitorul de gaze, furnizorii de servicii de telecomunicații) și cu producătorii/furnizorii stațiilor de reîncărcare, în vederea identificării riscurilor și dificultăților tehnice și a formulării de soluții corective, pe care le supune aprobării managerului de proiect;
· Propunerea și organizarea de întâlniri de lucru cu antreprenorul, proiectantul de instalații și dirigintele de șantier/supervizorul, pentru analizarea progresului lucrărilor de instalații, clarificarea problemelor tehnice (inclusiv aspecte privind coordonarea traseelor de cabluri cu structura de rezistență, realizarea racordurilor la rețelele publice de utilități și testarea stațiilor de reîncărcare) și urmărirea implementării soluțiilor agreate;
· Verificarea conformității tehnice a lucrărilor de instalații electrice și tehnice executate în raport cu Proiectul Tehnic aprobat, cu schemele electrice unifilare, cu specificațiile tehnice privind stațiile de reîncărcare (IEC 61851, EN 62196) și sistemele fotovoltaice, precum și cu prevederile contractului de finanțare; semnalarea neconcordanțelor și urmărirea remedierii acestora;
· Verificarea și avizarea situațiilor de lucrări pentru componentele de instalații electrice, HVAC, sanitare și rețele exterioare, din perspectiva UIP (corelarea cantităților cu Proiectul Tehnic și cu stadiul fizic real), înainte de transmiterea acestora către dirigintele de șantier pentru certificare și către compartimentul financiar pentru plată;
· Urmărirea obținerii avizelor și acordurilor tehnice necesare de la furnizorii de utilități (avizul de racordare definitiv la rețeaua electrică, avizul de branșament la rețeaua de gaze, avizul de racordare la rețeaua de apă-canal), monitorizarea respectării termenelor și a condițiilor tehnice impuse de aceștia și raportarea către managerul de proiect a stadiului obținerii documentelor de racordare;
· Monitorizarea probelor de punere în funcțiune a instalațiilor și a infrastructurii de reîncărcare pentru autobuze electrice, urmărind ca acestea să se desfășoare conform programului stabilit și ca rezultatele să fie conforme cu specificațiile tehnice; transmiterea către managerul de proiect a concluziilor probelor și a eventualelor acțiuni corective necesare;
· Participarea la recepția la terminarea lucrărilor și la recepția finală pentru componentele de instalații electrice, HVAC, sanitare și rețele edilitare, în calitate de reprezentant al beneficiarului în comisia de recepție; întocmirea documentelor specifice recepției aferente acestei categorii de lucrări;
· Menținerea legăturii cu instituțiile și entitățile implicate în ceea ce privește componentele de instalații, respectiv autoritățile competente în domeniul energiei, operatorul de distribuție a energiei electrice, distribuitorul de gaze și operatorul serviciilor de apă și canalizare, în vederea obținerii autorizațiilor, avizelor, proceselor-verbale de punere în funcțiune și a altor documente necesare finalizării investiției;
· Participarea la elaborarea rapoartelor de progres ale proiectului transmise către ADR Sud-Est, prin furnizarea informațiilor cu privire la stadiul execuției instalațiilor electrice și tehnice, progresul montării infrastructurii de reîncărcare și al sistemelor fotovoltaice, indicatorii specifici (kW putere instalată pentru reîncărcare, kWp putere fotovoltaică instalată) și alte informații tehnice relevante pentru demonstrarea atingerii indicatorilor de etapă din Planul de Monitorizare;
· Raportarea lunară către managerul de proiect a gradului de implementare a lucrărilor de instalații, cu semnalarea aspectelor care ar putea afecta calendarul de execuție sau demonstrarea indicatorilor asumați (de exemplu: întârzieri în obținerea avizului de racordare electrică, modificări tehnice ale soluției de reîncărcare);
· Întocmirea raportului lunar de activitate (timesheet) și supunerea acestuia spre aprobare managerului de proiect, în vederea includerii în raportul de progres al proiectului și transmiterii către ADR Sud-Est;
· Menținerea unei comunicări permanente cu ceilalți membri ai UIP, în special cu Inginerul Responsabil Tehnic – Construcții Civile și cu Inginerul Responsabil Tehnic – Drumuri, pentru coordonarea tehnică a traseelor rețelelor edilitare exterioare cu celelalte categorii de lucrări, evitarea interferențelor și respectarea ordinii tehnologice de execuție;
· Asigurarea și urmărirea arhivării documentației tehnice aferente lucrărilor de instalații și rețele edilitare (situații de lucrări, procese-verbale de recepție, certificate de conformitate ale echipamentelor, rapoarte de punere în funcțiune, corespondență cu furnizorii de utilități), în conformitate cu procedura de arhivare a ADR Sud-Est și cu regulile Programului Regional Sud-Est 2021–2027;
· Identificarea și semnalarea oricăror modificări tehnice față de proiectul aprobat (note de renunțare, lucrări suplimentare, modificări de trasee sau de putere instalată cu impact valoric asupra componentelor de instalații) și inițierea procedurilor necesare pentru aprobarea acestora de către AM PRSE, în colaborare cu managerul de proiect.
Notă
Atribuțiile de mai sus reprezintă atribuții de management tehnic al contractului de execuție a lucrărilor, exercitate din perspectiva beneficiarului, prin UIP. 
Responsabilitatea directă pentru supravegherea tehnică a execuției și verificarea respectării cerințelor de calitate în execuție, pentru activitățile specifice dirigenției de șantier, precum și pentru verificarea tehnică a calității proiectelor și pentru participarea la verificările și recepțiile în fazele prevăzute de reglementările aplicabile revine dirigintelui de șantier atestat, desemnat/contractat potrivit prevederilor legale și contractuale aplicabile.
Cele două roluri sunt complementare și presupun colaborarea permanentă, fără suprapunerea competențelor și responsabilităților specifice fiecărei funcții.
Atribuțiile detaliate ale postului vor fi stabilite prin fișa postului și vor fi exclusiv în legătură cu activitățile proiectului, cu respectarea prevederilor legale și a documentelor proiectului.

VI. ETAPELE PROCEDURII DE RECRUTARE ȘI SELECȚIE

	Nr.
crt.
	Etapa
	Temeiul legal
	Perioada/
Interval orar

	1
	Publicarea anunțului 
	Cu cel puțin 10 zile lucrătoare înainte de data stabilită pentru prima probă de concurs, pentru postul temporar vacant (art. 18 coroborat cu art. 66)
	30.09.2026, 
orele 08:00–16:00

	2
	Depunerea dosarelor
de concurs
	În termen de 5 zile lucrătoare de la data afișării anunțului (art. 34)
	01.10.2026–07.10.2026, 
orele 08:00–16:00

	3
	Selecția dosarelor
	În termen de 1 zi lucrătoare de la data expirării termenului de depunere a dosarelor (art. 36)
	08.10.2026

	4
	Afișarea rezultatului selecției dosarelor
	În termen de 1 zi lucrătoare de la expirarea termenului de selecție a dosarelor (art. 37)
	09.10.2026, 
ora 10:00

	5
	Depunerea contestațiilor la selecția dosarelor
	În termen de 1 zi lucrătoare de la data afișării rezultatelor selecției dosarelor (art. 53)
	12.10.2026, 
orele 08:00–16:00

	6
	Soluționarea contestațiilor la selecția dosarelor și afișarea rezultatului
	În termen de 1 zi lucrătoare de la expirarea termenului de depunere a contestațiilor (art. 54)
	13.10.2026, 
până la ora 16:00

	7
	Proba scrisă
		



	La cel puțin 10 zile lucrătoare de la data 
publicării anunțului  (art. 18 coroborat cu art. 66)



	14.10.2026, 
orele 10:00–13:00

	8
	Afișarea rezultatelor probei scrise
	În termen de 1 zi lucrătoare de la finalizarea probei scrise (art. 43)
	15.10.2026, 
ora 13:00

	9
	Depunerea contestațiilor la rezultatul probei scrise
	Candidații nemulțumiți pot depune contestații în termen de 1 zi lucrătoare de la data afișării rezultatelor obținute la proba scrisă (art. 53)
	16.10.2026, 
orele 08:00–16:00

	10
	Soluționarea contestațiilor la proba scrisă și afișarea rezultatului
	În termen de 1 zi lucrătoare de la expirarea termenului de depunere a contestațiilor (art. 54)
	19.10.2026,
 până la ora 16:00

	11
	Interviul
	În termen de 4 zile lucrătoare de la data susținerii probei scrise (art. 41)
	20.10.2026, începând cu ora 10:00

	12
	Afișarea rezultatelor interviului
	În termen de 1 zi lucrătoare de la finalizarea interviului (art. 43)
	21.10.2026, 
ora 13:00

	13
	Depunerea contestațiilor la rezultatul interviului
	Candidații nemulțumiți pot depune contestații în termen de 1 zi lucrătoare de la data afișării rezultatelor obținute la proba interviului (art. 53)
	22.10.2026, 
orele 08:00–16:00

	14
	Soluționarea contestațiilor la interviu și afișarea rezultatului
	În termen de 1 zi lucrătoare de la expirarea termenului de depunere a contestațiilor (art. 54)
	23.10.2026, 
până la ora 16:00

	15
	Afișarea rezultatelor finale
	În termen de 1 zi lucrătoare de la data afișării rezultatelor soluționării contestațiilor pentru ultima probă susținută (art. 56)
	26.10.2026, 
ora 13:00








VII. BIBLIOGRAFIA ȘI TEMATICA
1. Codul amenajării teritoriului, urbanismului și construcțiilor, aprobat prin Legea nr. 169/2026, în vigoare de la 25 august 2026, cu tematica:
· Cartea I, Partea a V-a – Regimul autorizării construirii și desființării (art. 245–360);
· Cartea a II-a – Despre construcții (art. 366–572);
· dispozițiile tranzitorii prevăzute de art. 574 și art. 577;
· clasele de consecințe;
· cerințele fundamentale aplicabile construcțiilor;
· rolurile și responsabilitățile factorilor implicați în realizarea construcțiilor;
· regimul autorizării executării lucrărilor;
· autorizația de construire și obligațiile titularului;
· proiectul pentru autorizarea construirii;
· începerea executării lucrărilor;
· modificarea autorizației de construire;
· obligațiile beneficiarului, investitorului, dirigintelui de șantier și responsabilului tehnic cu execuția.

2. Hotărârea Guvernului nr. 907/2016 privind etapele de elaborare și conținutul-cadru al documentațiilor tehnico-economice aferente obiectivelor/proiectelor de investiții finanțate din fonduri publice, cu modificările și completările ulterioare, inclusiv H.G. nr. 1116/2023, cu tematica: 
· etapele de elaborare și conținutul-cadru al documentațiilor tehnico-economice;
· proiectul tehnic de execuție;
· detaliile de execuție;
· devizul general și devizele pe obiecte;
· caietele de sarcini;
· graficele de execuție;
· documentațiile tehnice aferente obiectivelor de investiții;
· dispozițiile tranzitorii aplicabile în raport cu Codul amenajării teritoriului, urbanismului și construcțiilor.

3. Hotărârea Guvernului nr. 273/1994 privind aprobarea Regulamentului privind recepția construcțiilor, cu modificările și completările ulterioare, inclusiv prin H.G. nr. 343/2017, cu tematica: 
· recepția la terminarea lucrărilor;
· recepția finală;
· componența și atribuțiile comisiei de recepție;
· documentele necesare recepției;
· cartea tehnică a construcției;
· procesele-verbale de recepție;
· neconformități și deficiențe constatate la recepție;
· suspendarea procesului de recepție;
· perioada de garanție;
· condițiile de participare a reprezentanților investitorului/beneficiarului în comisia de recepție.

4. Hotărârea Guvernului nr. 1/2018 pentru aprobarea condițiilor generale și specifice pentru anumite categorii de contracte de achiziție aferente obiectivelor de investiții finanțate din fonduri publice, cu tematica:
· condițiile generale și specifice aplicabile contractelor de lucrări;
· rolul inginerului;
· situațiile de lucrări;
· dispozițiile de șantier;
· notele de renunțare;
· lucrările suplimentare;
· modificările contractuale;
· garanțiile;
· penalitățile;
· fundamentarea tehnică și documentarea modificărilor contractuale.

5. Legea nr. 98/2016 privind achizițiile publice, cu modificările și completările ulterioare.
· modificarea contractelor de achiziție publică, cu tematica: 
· art. 221–222;
· condițiile aplicabile modificărilor contractuale;
· documentarea și justificarea modificărilor;
· confidențialitatea informațiilor din oferte;
· solicitarea de clarificări;
· prețul aparent neobișnuit de scăzut;
· comunicarea rezultatului procedurii;
· accesul la dosarul achiziției publice;
· participarea membrilor și experților cooptați în comisiile de evaluare.

6. Hotărârea Guvernului nr. 395/2016 pentru aprobarea Normelor metodologice de aplicare a prevederilor referitoare la atribuirea contractului de achiziție publică/acordului-cadru din Legea nr. 98/2016, cu modificările și completările ulterioare, cu tematica:
· executarea contractelor de achiziție publică de lucrări;
· documentele aferente contractului;
· documentele justificative și situațiile de lucrări;
· verificarea documentației aferente contractului;
· regulile privind evaluarea ofertelor;
· ofertele inacceptabile și neconforme;
· solicitarea și limitele clarificărilor;
· justificarea prețului aparent neobișnuit de scăzut;
· informațiile confidențiale.

7. O.U.G. nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora, aprobată prin Legea nr. 142/2012, cu modificările și completările ulterioare, și H.G. nr. 519/2014 privind stabilirea ratelor aferente reducerilor procentuale/corecțiilor financiare aplicabile pentru abaterile prevăzute în anexa la O.U.G. nr. 66/2011, cu tematica: 
· prevenirea și constatarea neregulilor;
· sancționarea neregulilor;
· corecțiile financiare;
· reducerile procentuale;
· abaterile în materia achizițiilor publice;
· riscurile de afectare a eligibilității cheltuielilor;
· responsabilitățile factorilor implicați în implementarea proiectelor finanțate din fonduri europene.

8. Ghidul Solicitantului – Condiții Specifice, Apel PRSE/3.1/1.1/1/2023 – Reducerea emisiilor de carbon în municipiile reședință de județ bazată pe planurile de mobilitate urbană durabilă, publicat de ADR Sud-Est, inclusiv Corrigendum nr. 2/22.11.2024, și Contractul de Finanțare nr. 344/29.04.2026, cu tematica: 
· indicatorii de etapă;
· termenele de raportare;
· documentele justificative pentru cererile de rambursare;
· regulile de eligibilitate specifice programului;
· condițiile privind modificarea proiectului;
· obligațiile beneficiarului;
· monitorizarea tehnică și financiară a proiectului.

9. Manualul Beneficiarului privind implementarea proiectelor finanțate din Programul Regional Sud-Est 2021–2027, publicat de ADR Sud-Est, în versiunea aplicabilă proiectului, cu tematica: 
· raportarea tehnică și financiară;
· documentația de achiziție;
· verificările efectuate de autoritatea de management;
· modificarea contractului de finanțare;
· actele adiționale;
· arhivarea documentelor proiectului;
· monitorizarea implementării proiectului.

10. Planul de Mobilitate Urbană Durabilă al Municipiului Buzău și Strategia Integrată de Dezvoltare Urbană a Municipiului Buzău, cu tematica: 
· obiectivele și direcțiile strategice relevante pentru proiect;
· indicatorii asumați prin documentele strategice și contractul de finanțare;
· corelarea implementării investiției cu obiectivele proiectului.

11. Normativele tehnice, standardele și reglementările de specialitate aplicabile categoriei de lucrări corespunzătoare fiecărui post, enumerate distinct în documentul „Legislație specifică pentru fiecare Inginer Responsabil Tehnic UIP”, care face parte integrantă din prezenta bibliografie și se publică împreună cu aceasta, în anexă la anunțul de recrutare.
· normativele tehnice aferente categoriei de lucrări corespunzătoare fiecărui post;
· verificarea conformității execuției cu proiectul tehnic;
· evaluarea stadiului fizic al lucrărilor;
· verificarea respectării cerințelor tehnice și de calitate;
· comunicarea tehnică cu echipa de supervizare, proiectantul și antreprenorul.


VIII. DEPUNEREA DOSARELOR
Dosarele de concurs se depun la sediul Primăriei municipiului Buzău, din Buzău, strada Piața Daciei nr. 1, Serviciul Resurse Umane, Prognoză, Organizare, Cooperare Interinstituţională, camera 23. 
Relaţii suplimentare se pot obţine la sediul Primăriei Municipiului Buzău, Serviciul Resurse Umane, camera 23 sau la telefon 0238.721407.
În anexă la prezentul anunț sunt puse la dispoziția candidaților modele de formulare care pot fi utilizate pentru întocmirea dosarului de concurs.

IX. INFORMAȚII PRIVIND ÎNCHEIEREA CONTRACTULUI INDIVIDUAL DE MUNCĂ ȘI SALARIZAREA
Candidatul declarat admis va fi încadrat pe postul pentru care a candidat, în baza unui contract individual de muncă încheiat pe durată determinată, cu respectarea prevederilor Codului muncii, ale legislației aplicabile personalului contractual din sectorul bugetar, ale documentelor aferente proiectului și ale actelor administrative aprobate.
Pentru cele trei posturi de Inginer, înființate în afara organigramei în vederea implementării proiectului „CREȘTEREA MOBILITĂȚII URBANE PRIN REALIZAREA UNUI HUB DE TRANSPORT ȘI AUTOBAZĂ”, cod SMIS 339587, salarizarea se realizează cu respectarea prevederilor art. 16 alin. (10)–(10⁶) din Legea-cadru nr. 153/2017 privind salarizarea plătită din fonduri publice, cu modificările și completările ulterioare, precum și a prevederilor contractului de finanțare, ale cererii de finanțare și ale Ghidului solicitantului aplicabil proiectului.
Nivelul de salarizare aferent postului se stabilește în conformitate cu tariful orar prevăzut în cererea de finanțare și în Ghidul solicitantului aplicabil proiectului, cu aprobarea ordonatorului de credite și în limita bugetului aprobat pentru proiect.
Drepturile salariale și celelalte drepturi de natură salarială se acordă în condițiile și în limitele prevăzute de legislația în vigoare și de documentele aferente proiectului.
Încheierea contractului individual de muncă este condiționată de îndeplinirea tuturor cerințelor legale și administrative aplicabile.
Durata propusă a contractului individual de muncă este de 30 de luni, până la data de 29.01.2029, în condițiile și în limita perioadei aprobate pentru implementarea proiectului.
Eventuala prelungire a duratei contractului individual de muncă se poate realiza numai în condițiile prevăzute de legislația aplicabilă și în limita perioadei și a condițiilor aprobate pentru implementarea proiectului.
Drepturile salariale și celelalte drepturi de natură salarială se acordă în condițiile și în limitele prevăzute de legislația în vigoare, de contractul de finanțare, de cererea de finanțare, de Ghidul solicitantului aplicabil proiectului și de actele administrative aprobate.



PRIMARUL MUNICIPIULUI BUZĂU,
CONSTANTIN TOMA

